
ORDINÆR GENERALFORSAMLING
I
CORPS CONSULAIRE AARHUS
Foreningen af Fremmede Magters Konsuler i Aarhus
Tid: tirsdag den 20. juni 2017.
Sted: DELACOUR, Åboulevarden 13, 8000 Aarhus C.
Følgende konsuler var mødt:
Henrik Kleis, Claus Herluf, Søren Lund, Søren Hammer Westmark, Carl Erik Skovgaard Sørensen, Klaus Erik Krogh, Jochem van Rijn, Morten Munk, Jens Otto Kjær Hansen, Henning Holmen Møller, Jørgen B. Jensen, Jaume Ferrer i Servera, Poul Viggo Bartels Petersen, Mogens Ellerbæk og Heine Sveistrup Jensen.
Formanden, konsul Mogens Ellerbæk, bød velkommen og bad forsamlingen mindes tidligere formand Ejler Munk Andersen og næstformand Niels Brøchner, som begge gik bort i slutningen af afvigte kalenderår.
Derefter behandledes følgende dagsorden:
1. Valg af dirigent
Til dirigent valgtes konsul for Luxembourg, advokat Poul Viggo Bartels Pedersen, som konstaterede, at generalforsamlingen var lovligt indkaldt og beslutningsdygtig.
2. Formandens beretning 
Formandens mundtlige beretning var understøttet af en PowerPoint-præsentation, der omhandlede bestyrelsens arbejde og foreningens aktiviteter i det forløbne år, og som blev uddelt til de fremmødte foreningsmedlemmer. Denne præsentation, der vedføjes referatet som bilag, var ganske detaljeret og informativ, hvorfor der henvises til den her, idet referatet i det følgende, for så vidt angår beretningen, fortrinsvis vil berøre supplerende og uddybende oplysninger samt de spørgsmål og bemærkninger, beretningen afstedkom. 
Efter at have budt velkommen til 4 nye medlemmer af foreningen (Jochem van Rijn, Nederlandene, Jesper Ørskov Nielsen, Polen, Jaume Ferrer i Servera, Spanien og Søren Hammer Westmark, Sverige), orienterede formanden om, at der i det forløbne år havde været afholdt et pænt antal bestyrelsesmøder, som var præget af medlemmernes store engagement og af livlige og konstruktive diskussioner.
Hvad angår bestyrelsens bestræbelse på at skabe værdi for foreningens medlemmer og etablere et samarbejde med lokale myndigheder, institutioner m.m., oplyste formanden, at han og konsul Niels Brøchner i 2016 havde holdt et møde med borgmester Jacob Bundsgaard, og at de her havde fornemmet, at borgmesterens indtryk af Corps Consulaire Aarhus var, at foreningen var usynlig, og at dens primære opgave var at sikre, at medlemmerne blev inviteret med til åbningen af den årlige festuge (borgmesteren havde dog ikke formuleret det på den måde). Formanden og Niels Brøchner havde i den anledning forsikret borgmesteren om, at foreningen fremover ville være synlig i det århusianske landskab.
Samtidig oplyste formanden, at Marc Perera Christensen, 2. viceborgmester i Aarhus Kommune og formand for det af byrådet nedsatte internationaliseringsudvalg, lægger stor vægt på samarbejdet mellem kommunen og Corps Consulaire Aarhus, hvilket bl.a. er kommet til udtryk ved, at foreningen er blevet konsulteret og hørt i forbindelse med internationaliseringsudvalgets arbejde. 
I tilknytning til sin omtale af de afholdte arrangementer bemærkede formanden, at de to jubilæumsarrangementer (seminar på Aarhus Rådhus og gallafest på Hotel Royal) var vellykkede, og at det samme gjaldt de øvrige medlemsarrangementer, som der havde været fin tilslutning til, ligesom der er stigende tilslutning fra konsulerne til Aarhus Havns årlige arrangement i forbindelse med festugen.
Endelig oplyste formanden, at han og konsul Henrik Kleis havde holdt et møde med præsidenten for Retten i Aarhus, Bodil Ruberg, som gerne ser et samarbejde etableret mellem retten og Corps Consulaire Aarhus.
Der blev fra generalforsamlingen udtrykt tilfredshed med og anerkendelse af bestyrelsens arbejde, og det blev bemærket, at der kunne konstateres en betydelig og iøjnefaldende stigning i foreningens aktivitetsniveau.
Samtidig blev der fra forsamlingen spurgt til relationen til Corps Consulaire – Danmark, idet man bl.a. på generalforsamlingen i 2016 havde fornemmet, at der var en kurre på tråden mellem de to foreningers bestyrelser.  Formanden, Mogens Ellerbæk, oplyste i den anledning, at han sammen med Henrik Kleis og Niels Brøchner havde inviteret Corps Consulaire – Danmarks præsident, til et møde i Aarhus, for hermed dels at komme eventuelle uenigheder og konflikter i forkøbet, dels at lægge op til et konstruktivt samarbejde. I modsætning til, hvad man måske antager i Corps Consulaire – Danmarks råd, har Corps Consulaire Aarhus’ bestyrelse ingen intentioner om, endsige interesse i at anstifte splid. Bestyrelsens opfattelse er, at foreningen i Aarhus først og fremmest har til opgave at ”netværke” og etablere kontakt til lokale myndigheder m.m., og den anbefaler da også, at foreningens medlemmer også melder sig ind i Corps Consulaire - Danmark. 
Herefter orienterede konsul Henrik Kleis, der som repræsentant for Corps Consulaire Aarhus er medlem af Corps Consulaire – Danmarks råd, om sidstnævnte forenings seneste generalforsamling, som blev afholdt tidligere på måneden, samt om arbejdet i foreningens råd. 
Det var blevet oplyst, at foreningen havde 225 medlemmer, hvoraf de 74 er passive. Det samlede antal medlemmer er således ikke ændret væsentligt, men antallet at passive konsuler er steget. Dette afspejler, at der er sket et fald i antallet af konsulater i Danmark, hvilket formentlig bl.a. hænger sammen med, at der i hovedstaden ikke oprettes nye konsulater for lande, der har en ambassade her i landet.
Derudover havde præsidenten i sin beretning på generalforsamlingen gentaget sine opfordringer og anbefalinger m.m. vedrørende en konsuls adfærd, som disse allerede er fremgået af Corps Consulaire Aarhus’ generalforsamlingsreferater gennem de sidste mange år.
Hvad angår forholdet mellem Corps Consulaire - Danmark og Corps Consulaire Aarhus, oplyste Henrik Kleis, at det var hans oplevelse, at det på nogle måder lidt anstrengte forhold, der i nogle sammenhænge var oplevet de senere år mellem de to foreninger, efter hans opfattelse var i bedring, og at det i høj grad drejede sig om at holde en jævnlig og klar kommunikation mellem de to bestyrelser. Balancen holdes ved at CCD accepterer, at CCA ønsker et langt højere aktivitetsniveau og større synlighed end det CCD præsterer, og at CCA evner at kommunikere og sandsynliggøre, at den lokale forening ikke har til hensigt at blive en ny konkurrerende landsforening.
Endelig kunne han oplyse, at man i Corps Consulaire – Danmarks råd havde drøftet muligheden af at henlægge et arrangement, som man kunne tænke sig at gennemføre, til Aarhus. Der var i den forbindelse i rådet blevet udtrykt skepsis med hensyn til, om Corps Consulaire Aarhus nu også ville være villig til at medvirke ved gennemførelsen af et sådant arrangement, og Henrik Kleis havde i den anledning med fuld opbakning fra bestyrelsen i Aarhus meddelt rådet, at der absolut intet var til hinder for, at de to foreninger ville kunne afholde et sådant arrangement i fællesskab.
Afslutningsvis oplyste Mogens Ellerbæk, at det danske udenrigsministeriums protokolchef, Marie-Louise Overvad, deltog i begge jubilæumsarrangementer i november 2016, og at protokolchefen i den forbindelse havde oplyst, at hun efter behov gerne deltager i møder med foreningen i Aarhus. Samtidig blev det fastslået, som tidligere påpeget af konsul Morten Munk, at ingen forening og ingen enkeltperson har eneret på kontakt til protokollen.
Formandens beretning blev herefter enstemmigt taget til efterretning.
3. Fremlæggelse af regnskab
Det af foreningens revisor påtegnede regnskab blev gennemgået af foreningens kasserer, generalkonsul Heine Sveistrup Jensen, og enstemmigt godkendt.
4. Fastsættelse af kontingent og indskud
Kontingentet blev i overensstemmelse med bestyrelsens indstilling fastsat til kr. 500,- for aktive medlemmer og kr. 200,- for passive medlemmer.
Samtidig blev det, ligeledes i overensstemmelse med bestyrelsens indstilling, enstemmigt vedtaget, at indskuddet for nye medlemmer på henholdsvis kr. 750,- for konsuler og kr. 1.500,- for generalkonsuler bortfalder.
5. Indkomne forslag
Bestyrelsen havde fremsat forslag om ændring af bestemmelsen i § 4, hvorefter ”(…) de i Aarhus med exequatur fungerende konsuler (…)” kan optages i foreningen. Det foreslås, at denne bestemmelses ordlyd ændres til ”I foreningen kan optages de i Region Midtjylland med eksekvatur fungerende konsuler”.
Dirigenten oplyste, at generalforsamlingen var beslutningsdygtig, idet der på generalforsamlingen var repræsenteret 25 medlemmer, heraf 11 ved fuldmagt.
Det fremsatte forslag blev herefter vedtaget med 24 stemmer for. 1 medlem undlod at stemme.
6. Valg af medlemmer til rådet/bestyrelsen
Konsul Allan Aagaard blev genvalgt for 3 år.
7. Valg af revisor
Tidligere konsul for Nederlandene, Jens Bjerg Sørensen, blev genvalgt.
8. Eventuelt
Der forelå intet til behandling.

Dirigenten takkede for god ro og orden og hævede generalforsamlingen.
Herefter var DELACOUR vært ved et udsøgt tapas-traktement, som blev krydret med et særdeles veloplagt, inspirerende og informativt indlæg af aftenens gæst, Jens Sønderkjær, chef for Aarhus Events.

Referent: Heine Sveistrup Jensen. 

